Document ID: 32013R0964

KOMMISSIONENS GENNEMFØRELSESFORORDNING (EU) Nr. 964/2013
af 9. oktober 2013
om fastlæggelse af en tilpasningssats for direkte betalinger som fastsat i Rådets forordning (EF) nr. 73/2009 for så vidt angår kalenderåret 2013
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1290/2005 af 21. juni 2005 om finansieringen af den fælles landbrugspolitik (1), særlig artikel 18, stk. 4, og
efter høring af Komitéen for Landbrugsfondene, og
ud fra følgende betragtninger:
(1)
I artikel 11, stk. 1, i Rådets forordning (EF) nr. 73/2009 (2) fastsættes det for regnskabsåret 2014, at beløbene til finansiering af markedsrelaterede udgifter og direkte betalinger under den fælles landbrugspolitik skal ligge inden for de årlige lofter, der er fastsat i den forordning, som vedtages af Rådet i henhold til artikel 312, stk. 2, i traktaten om Den Europæiske Unions funktionsmåde (»traktaten«). I henhold til artikel 11, stk. 1, i forordning (EF) nr. 73/2009 foretages der desuden en tilpasning af de direkte betalinger (finansiel disciplin), når prognoserne for finansieringen af de direkte betalinger og markedsrelaterede udgifter, forhøjet med de beløb, der følger af anvendelsen af artikel 10c og 136 i nævnte forordning, men inden anvendelsen af artikel 10a i samme forordning og uden at tage højde for margenen på 300 000 000 EUR, viser, at det årlige loft vil blive overskredet. I henhold til artikel 11, stk. 2, i forordning (EF) nr. 73/2009 skulle Europa-Parlamentet og Rådet træffe afgørelse om denne tilpasning senest den 30. juni.
(2)
De prognoser for direkte betalinger og markedsrelaterede udgifter, der er fastsat i Kommissionens budgetforslag for 2014, har vist, at der er behov for finansiel disciplin. Budgetforslaget er udarbejdet under hensyn til finansiel disciplin omfattende 1 471,4 mio. EUR, herunder et beløb til krisereserven for landbrugssektoren. Der bør derfor fastsættes en tilpasningssats for de direkte betalinger, der er omhandlet i bilag I til forordning (EF) nr. 73/2009.
(3)
Kommissionen vedtog den 25. marts 2013 et forslag til Europa-Parlamentets og Rådets forordning om fastsættelse af en tilpasningssats for direkte betalinger, som fastsat i forordning (EF) nr. 73/2009, for kalenderåret 2013 (3). Europa-Parlamentet og Rådet havde ikke truffet afgørelse om denne tilpasning den 30. juni som fastsat i artikel 11, stk. 2, i forordning (EF) nr. 73/2009. I henhold til artikel 18, stk. 4, i forordning (EF) nr. 1290/2005 skal disse tilpasninger fastsættes af Kommissionen, hvis de ikke er fastsat senest den 30. juni.
(4)
Rådets forordning om fastlæggelse af den flerårige finansielle ramme, jf. artikel 312, stk. 2, i traktaten, er endnu ikke vedtaget. Som fastsat i den politiske aftale, der den 27. juni 2013 blev indgået mellem Parlamentet, Rådets formandskab og Kommissionen om den flerårige finansielle ramme for 2014-2020, bør det årlige loft på 44 130 mio. for regnskabsåret 2014 af forsigtighedshensyn anvendes til beregning af ovennævnte tilpasning.
(5)
Ifølge artikel 18, stk. 5, i forordning (EF) nr. 1290/2005 kan Rådet efter forslag fra Kommissionen justere tilpasningssatsen senest den 1. december 2013 på grundlag af nye elementer, den måtte være kommet i besiddelse af. Hvis der fremkommer nye elementer, foreslår Kommissionen justering af tilpasningssatsen i efteråret inden for rammerne af ændringsskrivelsen til budgetforslaget for 2014 under hensyn til de nye elementer, der er kommet frem. Rådet kan derefter tilpasse satsen senest den 1. december 2013.
(6)
Som hovedregel modtager de landbrugere, der indgiver en støtteansøgning om direkte betalinger for et kalenderår (N), betaling inden for en fastsat betalingsperiode i regnskabsåret (N + 1). Medlemsstaterne har dog, inden for visse grænser, mulighed for at foretage sene betalinger uden for betalingsperioden til landbrugerne, uden tidsbegrænsning. Sådanne sene betalinger kan foretages i et senere regnskabsår. Når mekanismen for finansiel disciplin anvendes i et givet kalenderår, bør tilpasningssatsen ikke anvendes på betalinger, der er indgivet ansøgninger om i andre kalenderår end det år, den pågældende finansielle disciplin finder anvendelse. For at sikre ligelig behandling af landbrugerne, bør det derfor fastsættes, at tilpasningssatsen kun anvendes på betalinger, der er indgivet ansøgninger til i det kalenderår, hvor den pågældende tilpasningssats finder anvendelse, uafhængigt af tidspunktet for betalingen til landbrugerne.
(7)
I den politiske aftale om den fælles landbrugspolitik af 26. juni 2013 er det fastsat, at den finansielle disciplin finder anvendelse på direkte betalinger, der overstiger 2 000 EUR. Det er også fastsat, at (eventuelle) ubrugte bevillinger, som tilbagebetales ved udgangen af regnskabsåret, udbetales til landbrugere, der er omfattet af den finansielle disciplin, det efterfølgende år. For at sikre konsekvens bør der fastsættes den samme tærskel for de enkelte år. Den finansielle disciplin bør anvendes på tilsvarende måde for kalenderåret 2013 for at sikre overensstemmelse med de retningslinjer, der er aftalt for den kommende periode. Tilpasningssatsen bør derfor udelukkende anvendes på beløb over 2 000 EUR.
(8)
I artikel 11, stk. 3, i forordning (EF) nr. 73/2009 fastsættes det, at mekanismen for finansiel disciplin i forbindelse med anvendelsen af planen for stigninger i artikel 121 i nævnte forordning på samtlige direkte betalinger i de nye medlemsstater, jf. forordningens artikel 2, litra g), først finder anvendelse på de nye medlemsstater fra begyndelsen af det kalenderår, for hvilket niveauet for de direkte betalinger i de nye medlemsstater mindst svarer til det gældende niveau for sådanne betalinger i de øvrige medlemsstater. Eftersom de direkte betalinger stadig er omfattet af planen for stigninger i kalenderåret 2013 i Bulgarien og Rumænien, bør den tilpasningssats, der fastsættes ved nærværende forordning, ikke finde anvendelse på betalinger til landbrugerne i disse medlemsstater.
(9)
Forordning (EF) nr. 73/2009 er blevet ændret ved akten vedrørende Kroatiens tiltrædelse. Eftersom Kroatien er omfattet af planen for stigninger, jf. artikel 121 i forordning (EF) nr. 73/2009, i kalenderåret 2013, bør den tilpasningssats, der fastsættes ved nærværende forordning, ikke finde anvendelse på betalinger til landbrugerne i Kroatien -
VEDTAGET DENNE FORORDNING:
Artikel 1
1. De direkte betalinger, jf. artikel 2, litra d), i forordning (EF) nr. 73/2009, på over 2 000 EUR, der ydes til landbrugere ved ansøgning om støtte for kalenderåret 2013, nedsættes med 4,001079 %.
2. Tilpasningssatsen omhandlet i stk. 1 finder ikke anvendelse på Bulgarien, Rumænien og Kroatien.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 9. oktober 2013.

Labels: 15
6